২০০৩ সালে সাঁওতালি অষ্টম তফসিলের অন্তর্ভুক্ত হওয়ার পর সাঁওতালি ভাষার চর্চা ও প্রসার নিয়ে বেশ কিছু উদ্যোগ চোখে পড়ে। এই বছর মাধ্যমিকে প্রথম বার সমস্ত বিষয়ে অলচিকি লিপিতে পরীক্ষা দেওয়া শুরু হল। পশ্চিম মেদিনীপুরের সাঁওতাল মেয়ে শিখা মান্ডি এই বছরই প্রথম এফএম রেডিয়োতে সাঁওতালি ভাষায় ধারাভাষ্য পরিবেশন করলেন। জেনিভায় রাষ্ট্রপুঞ্জের আন্তর্জাতিক সাংসদ সম্মেলনে ঝাড়গ্রামের সাংসদ চিকিৎসক উমা সরেন সাঁওতালিতে বক্তৃতা দেন। সাঁওতালি উইকিপিডিয়ার সংযোজন নিঃসন্দেহে সাঁওতালি ভাষাকে বহির্বিশ্বে পরিচিতি দেবে।